
На основу члана 138. став 1. Устава Републике Србије
 и члана 24 и 37. Закона о Заштитнику грађана
, у поступку покренутом по притужби АА из …, на рад Министарства просвете, Заштитник грађана је сачинио следећи

ИЗВЕШТАЈ О СЛУЧАЈУ

СА ПРЕПОРУКОМ
АА из … поднео је 31. 3. 2026. године Заштитнику грађана притужбу на рад Министарства просвете у којој је навео да Министарство није поступало по његовом захтеву за достављање мишљења у вези са применом правних прописа.
Према наводима из притужбе, притужилац се дана … 2025. године обратио Министарству просвете захтевом за давање мишљења о примени прописа, на основу члана 80. Закона о државној управи и члана 17. Закона о министарствима. Том приликом је, како наводи, затражио мишљење у вези са применом члана 141. ст. 2. и 12. Закона о основама система образовања и васпитања и члана 4. став 1. тачка 20) Правилника о степену и врсти образовања наставника и помоћних наставника у стручним школама у подручју рада трговина, угоститељство и туризам. Предметни захтев примљен је у Министарству просвете дана 13. 10. 2025. године, о чему је притужилац као доказ приложио копију поштанске повратнице. Притужилац је указао је да до дана подношења притужбе Заштитнику грађана није добио тражено мишљење, нити писани одговор или обавештење о поступању по његовом захтеву.
Испитујући предметне наводе из притужбе АА из …, Заштитник грађана је утврдио да су испуњени услови за покретање поступка контроле законитости и правилности рада Министарства просвете и донео Закључак о покретању испитног поступка.      
Како Министарство просвете није поступило по достављеном Закључку у остављеном року, Заштитник грађана је упутио Министарству три ургенције за поступање, и то дана 4. 5. 2026. године, 12. 5. 2026. године и 26. 5. 2026. године. Међутим, и након тога Заштитнику грађана није достављен одговор Министарства просвете на наводе из притужбе.
Из напред наведеног поступања, односно непоступања Министарства просвете према захтевима за изјашњење који су му упућени, недвосмислено је произашао закључак да је изостала законом прописана сарадња са Заштитником грађана.
Наиме, одредбом члана 24. Закона о Заштитнику грађана („Сл. гласник РС“, бр. 105/2021) прописано је да органи управе имају обавезу да сарађују са Заштитником грађана и да му омогуће приступ просторијама и ставе на располагање све податке којима располажу, а који су од значаја за поступак који води односно за остварење циља његовог превентивног деловања, без обзира на степен њихове тајности, осим када је то у супротности са законом.
С обзиром на то да Министарство просвете, упркос више упозорења, није доставило тражена обавештења Заштитнику грађана у поступку који  овај државни орган води у оквиру својих законом утврђених овлашћења, утврђено је да је Министарство просвете повредило обавезу сарадње са Заштитником грађана, као и да је ћутање органа поводом више обраћања допринело и неоправдано дугом  поступку пред овим органом.
Такође, изостанак траженог одговора од Министарства просвете може се сматрати доказом да су наводи из притужбе, да Министарство просвете није притужиоцу доставило одговор на захтев за давање мишљења о примени прописа, тачни. 

Наиме, поштовање позитивних прописа Републике Србије не представља само обавезу свих њених грађана, већ пре свега представља обавезу свих државних органа који својим примером морају показати да њихов рад безусловно заснивају на поштовању Устава и закона.

Дакле, органи државне управе и органи локалне самоуправе немају дискреционо право да оцењују коју ће своју законску обавезу испунити, а коју неће, већ је основни услов за постојање правне државе и јачање поверења грађана у исту, да сви државни органи у потпуности поштују и примењују све њене позитивне прописе.
Изостанак сарадње Министарства просвете у конкретном случају производи ситуацију која Заштитнику грађана онемогућава да у пуном капацитету врши своју законом и Уставом прописану функцију, што је је пропуст који за посредне последице по правилу има, а и овај пут је имао, стварање правне несигурности, отежавање правног положаја грађана и кршење њихових права.  

Коначно, неизвршавање законом прописане обавезе сарадње са Заштитником грађана, води посредном закључку да орган управе који има такав приступ овој законској обавези, може себи да дозволи непоштовања закона и када поступа по захтевима грађана и одлучује о њиховим правима и обавезама, што у најмању руку одступа од стандарда "добре управе".
С обзиром на утврђене чињенице и околности у вези са непоступањем Министарства просвете по захтеву овог државног органа за достављање писменог изјашњења на наводе из притужбе, Заштитник грађана,  сагласно члану 37. став 3. Закона о Заштитнику грађана, ради унапређења рада органа управе и спречавања сличних ситуација у будућности, упућује следеће препоруке:  
1. Министарство просвете ће у најкраћем року притужиоцу доставити тражено мишљење о примени члана 141. ст. 2. и 12. Закона о основама система образовања и васпитања и члана 4. став 1. тачка 20) Правилника о степену и врсти образовања наставника и помоћних наставника у стручним школама у подручју рада трговина, угоститељство и туризам. 
2. Министарство просвете ће у будућем раду благовремено поступати по захтевима Заштитника грађана и достављати потпуне, прецизне и конкретне одговоре, поткрепљене одговарајућом документацијом као потврдом пружених информација, јер се другачије поступање третира као повреда законских одредби о обавезној сарадњи са Заштитником грађана.
Министарство просвете, у складу са чланом 37. став 5. Закона о Заштитнику грађана обавестиће Заштитника грађана у року од 60 дана о мерама предузетим на испуњавању препорука.  
	    ЗАШТИТНИК ГРАЂАНА

	

	    мр Зоран Пашалић

